# Hva er Candida auris?

Candida er en gjærsopp som finnes normalt i små mengder på huden og i nese og svelg hos friske mennesker. Candida auris, også kalt Candidozyma auris, er en spesiell variant av gjærsopp som er motstandsdyktig mot de vanligste legemidler som brukes til å behandle soppinfeksjoner.

# Er Candida auris farlig?

Candida auris er ikke farlig så lenge soppen bare er en del av den vanlige hudfloraen. De fleste personene som blir smittet vil være asymptomatiske bærere som ikke har symptomer på at Candida auris har blitt en del av deres normale mikrobeflora.

Bærerskap av Candida auris uten symptomer trenger ikke behandling.

Dersom noen derimot skulle få en infeksjon med Candida auris må de behandles med andre typer soppmiddel enn de man vanligvis bruker. Dette kan gi flere bivirkninger og lengre sykehusopphold.

# Hvordan smitter Candida auris?

Candida auris skiller seg fra andre lignende sopptyper ved at den smitter fra person til person. Soppen overlever i miljøet, og kan overføres via utstyr og miljø i pasientnære omgivelser.

# Hvordan fikk du Candida auris?

Det kan være vanskelig å svare på, men vi vet at innleggelse på sykehus i utlandet er en risikofaktor. Du kan ha hatt Candida auris på huden en stund før det ble oppdaget i en test. Siden denne soppen fortsatt er sjelden, tester de fleste sykehus bare personer som får spesiell behandling, som intensivpasienter eller pasienter som har vært innlagt på sykehus i utlandet.

# Hva gjør helsepersonell for å hindre spredning av Candida auris?

Pasienter med Candida auris blir vanligvis isolert på et eget rom for å hindre smitte til andre pasienter. Helsepersonell bruker personlig verneutstyr ved stell og pleie. Noen ganger blir det tatt prøve av medpasienter (overfladisk penselprøve fra huden) for å kontrollere at de ikke er blitt smittet, dette heter smittesporing.

# Hvordan blir man kvitt Candida auris?

Candida auris kan leve på huden i måneder eller til og med år. Det finnes per i dag ingen tester som gir pålitelig svar på om soppen er helt borte. Fordi det er vanskeleg å vite nøyaktig hvor lenge noen er bærer, vil personer med tidligere påvist Candida auris som regel bli isolert ved ny innleggelse i sykehus.

# Hva kan pasienter og pårørende gjøre for å hindre smittespredning?

God håndhygiene er det viktigste tiltaket for å hindre smitte. Dette innebærer håndvask med såpe og vann eller hånddesinfeksjon med sprit, og dette er spesielt viktig før måltid og etter toalettbesøk.

# Hvordan blir Candida auris håndtert utenfor sykehus?

Utenfor sykehus skal personer med Candida auris leve som normalt. Håndhygiene er det viktigste tiltaket for å hindre smitteoverføring. For friske personer utenfor sykehus utgjør Candida auris ingen risiko.